钦定古今图书集成/历象汇编/乾象典/第096卷 > 朱子语类 > 《取榆火赋》王起
## 钦定古今图书集成/历象汇编/乾象典/第096卷 > 朱子语类 > 《取榆火赋》王起

国家布和令，稽旧章，候葭灰之所应，取榆火之有常。
钻之弥坚，初若切磋之响；动而愈出，俄生炜煜之光。
火则循利，人惟向方。岂徒宣明于四海，固将贻范于
百王。时也迟迟，日昇，习习风至。太蔟中律，勾芒整辔。
择木之宜，顺天之利。历历初种，常散荚而如钱；煌煌
是求，必钻木而成燧。曲直有伦，寻尺为珍。启炎上之
“气，当发生之辰。佐暄妍于献岁，助煦妪于阳春。比皇
明之烛幽，既自迩而及远。叶时令而委照，是舍旧而
谋新。始青林兮见采，终洪𬬻兮有待。郁攸之气方腾，
枯槁之容不改。其执热也，殊金燧之感；其攻坚也，非
水石之钻。佩之或杂于刀砺，用之以代其槐檀。运手
而绿烟乍起，属目而朱焰可观。馀烬”收之而有耀，死
灰燃之而孰难。束缊是燃，抱樵众伙。何镕铸而不赖，
何燔炙而不可。红星乍现，不异乎在天之星；朱火既
飞，讵同夫敲石之火。则知调其玉烛，取彼白榆。诚国
之美利，亦君之远图。始韬光而无朕，卒既燥而有孚。
所以微成于著，有生于无。岂徒严凝之乡，树于北塞；
晼晚之景，失于东隅。宜乎“为明不爽，馀光必共。”莫不
爱一人之大化，为百姓之日用。